จับ ด.ช.12 ป่วน 191 โทรกว่า 100 สาย แม่เลี้ยงเผยเด็กป่วยสมอง
ตำรวจเมืองคอน รวบ ด.ช.วัย 12 ปี โทรฯป่วน 191 นับ 100 สาย แม่เลี้ยง เผยเด็กป่วยทางสมอง ก่อนว่ากล่าวตักเตือนปล่อยตัวกลับบ้านเมื่อวันที่ 25 ก.พ.63 ร.ต.อ.บุญเจือ แสงสวัสดิ์ รอง สว. (สอบสวน) สภ.เฉลิมพระเกียรติ จ.นครศรีธรรมราช เปิดเผยว่า วานนี้ (24 ก.พ.) รับแจ้งจากศูนย์วิทยุแจ้งเหตุ 191 ตำรวจภูธรนครศรีธรรมราชว่า มีบุคคลโทรศัพท์แจ้งเหตุก่อกวนอันเป็นเท็จ 191 ตลอดทั้งวัน สร้างความเดือดร้อนให้เจ้าหน้าที่ตำรวจเป็นอย่างมาก เนื่องจากผู้ที่ได้รับความเดือดร้อนจริงไม่สามารถแจ้งเหตุ 191 ได้ จึงตรวจสอบพิกัดที่อยู่เบอร์ดังกล่าว ที่ใช้ก่อเหตุโทรฯก่อกวน พบว่าสัญญาณโทรศัพท์ดังกล่าวอยู่ในพื้นที่วัดพังยอม หมู่ 9 ต.สวนหลวง อ.เฉลิมพระเกียรติ จ.นครศรีธรรมราชจึงแจ้งตำรวจในพื้นที่เข้าตรวจสอบ พบบุคคลที่ใช้โทรศัพท์โทรฯก่อกวนแจ้งเหตุเท็จกับศูนย์วิทยุ 191 กว่า 100 ครั้งใน 1 วัน เป็น ด.ช.เอ (นามสมมุติ) อายุ 12 ปี เป็นชาว อ.เฉลิมพระเกียรติ จ.นครศรีธรรมราช จึงประสาน น.ส.บี (นามสมมุติ) อายุ 30 ปี ซึ่งเป็นแม่เลี้ยง รับทราบพฤติกรรมจากการสอบถามทราบว่า ด.ช.เอ มีอาการป่วยทางสมอง มีพัฒนาการช้า บิดาและมาดราของ ด.ช.เอ แยกทางกันนานแล้ว ส่วนโทรศัพท์ที่ใช้ก่อเหตุทราบว่า เก็บได้ในพื้นที่ อ.เมือง จ.นครศรีธรรมราช ตรวจสอบเบอร์พบว่า จดทะเบียนชื่อ นายสันติ แกมแก้ว เป็นชาว อ.บางสะพานน้อย จ.ประจวบคีรีขันธ์ นอกจากนี้ทราบว่า ในวันที่ 26 ก.พ.นี้ ทางแพทย์โรงพยาบาลมหาราชนครศรีธรรมราช นัดตรวจรักษาอาการทางสมอง ด.ช.เอ เจ้าหน้าที่จึงทำการบันทึกประวัติ พร้อมกับตักเตือนอบรมสั่งสอน และกำชับให้ผู้ปกครองดูแลอย่างใกล้ชิด และห้ามใช้โทรศัพท์เด็ดขาด ก่อนจะปล่อยตัวกลับบ้านไป
ตำรวจเมืองคอน รวบ ด.ช.วัย 12 ปี โทรฯป่วน 191 นับ 100 สาย แม่เลี้ยง เผยเด็กป่วยทางสมอง ก่อนว่ากล่าวตักเตือนปล่อยตัวกลับบ้าน
โทรป่วนตำรวจ,แจ้งความเท็จ,191,โทรแจ้งความเท็จ,เด็กป่วน 191,ข่าวทั่วไป